CC 20220801
Resignation Verse Indeterminate Saxon\nAge mec se ælmihta god, helpe min se halga dryhten! þu gesceope heofon ond eorþan ond wundor eall, min wundorcyning, þe þær on sindon, ece dryhten, 5\nmicel ond manigfeald. Ic þe, mære god, mine sawle bebeode ond mines sylfes lic, ond min word ond min weorc, witig dryhten, ond eal min leoþo, leohtes hyrde, ond þa manigfealdan mine geþohtas. 10\nGetacna me, tungla hyrde, þær selast sy sawle minre to gemearcenne meotudes willan, þæt ic þe geþeo þinga gehwylce, ond on me sylfum, soðfæst cyning, 15\nræd arære. Regnþeof ne læt on sceade sceþþan, þeah þe ic scyppendum wuldorcyninge waccor hyrde, ricum dryhtne, þonne min ræd wære. Forgif me to lisse, lifgende god, 20\nbitre bealodæde. Ic þa bote gemon, cyninga wuldor, cume to, gif ic mot. Forgif þu me, min frea, fierst ond ondgiet ond geþyld ond gemynd þinga gehwylces þara þu me, soþfæst cyning, sendan wylle 25\nto cunnunge. Nu þu const on mec firendæda fela, feorma mec hwæþre, meotod, for þinre miltse, þeah þe ic ma fremede grimra gylta þonne me god lyfde; hæbbe ic þonne þearfe þæt ic þine seþeah, 30\nhalges heofoncyninges, hyldo getilge leorendum dagum, lif æfter oþrum geseo ond gesece, þæt me siþþan þær unne arfæst god ecan dreames, lif alyfe, þeah þe lætlicor 35\nbette bealodæde þonne bibodu wæron halgan heofonmægnes. Hwæt, þu me her fela ...... forgeafe. Gesette minne hyht on þec, forhte foreþoncas, þæt hio fæstlice stonde gestaðelad. Onstep minne hige, 40\ngæsta god cyning, in gearone ræd. Nu ic fundige to þe, fæder moncynnes, of þisse worulde, nu ic wat þæt ic sceal, ful unfyr faca; feorma me þonne, wyrda waldend, in þinne wuldordream, 45\nond mec geleoran læt, leofra dryhten, geoca mines gæstes. þonne is gromra to fela æfestum eaden, hæbbe ic þonne æt frean frofre, þeah þe ic ær on fyrste lyt earnode arna. Forlæt mec englas seþeah 50\ngeniman on þinne neawest, nergende cyning, meotud, for þinre miltse. þeah ðe ic mana fela æfter dogrum dyde, ne læt þu mec næfre deofol seþeah þin lim lædan on laðne sið, þy læs hi on þone foreþonc gefeon motan 55\nþy þe hy him sylfum sellan þuhten englas oferhydige þonne ece Crist. Gelugon hy him æt þam geleafan; forþon hy longe scul..., werge wihta, wræce þrowian. Forstond þu mec ond gestyr him, þonne storm cyme 60\nminum gæste ongegn; geoca þonne, mihtig dryhten, minre sawle, gefreoþa hyre ond gefeorma hy, fæder moncynnes, hædre gehogode, hæl, ece god, meotod meahtum swiþ. Min is nu þa 65\nsefa synnum fah, ond ic ymb sawle eom feam siþum forht, þeah þu me fela sealde arna on þisse eorþan. þe sie ealles þonc meorda ond miltsa, þara þu me sealdest. No ðæs earninga ænige wæron mid; 70\nhwæþre ic me ealles þæs ellen wylle habban ond hlyhhan ond me hyhtan to, frætwian mec on ferðweg ond fundian sylf to þam siþe þe ic asettan sceal, gæst gearwian, ond me þæt eal for gode þolian 75\nbliþe mode, nu ic gebunden eom fæste in minum ferþe. Huru me frea witeð sume þara synna þe ic me sylf ne conn ongietan gleawlice. Gode ic hæbbe abolgen, brego moncynnes; forþon ic þus bittre wearð 80\ngewitnad for þisse worulde, swa min gewyrhto wæron micle fore monnum, þæt ic martirdom deopne adreoge. Ne eom ic dema gleaw, wis fore weorude; forþon ic þas word spræce fus on ferþe, swa me on frymðe gelomp 85\nyrmþu ofer eorþan, þæt ic a þolade geara gehwylce (gode ealles þonc!) modearfoþa ma þonne on oþrum, fyrhto in folce; forþon ic afysed eom earm of minum eþle. Ne mæg þæs anhoga, 90\nleodwynna leas, leng drohtian, wineleas wræcca, (is him wrað meotud), gnornað on his geoguþe, ond him ælce mæle men fullestað, ycað his yrmþu, ond he þæt eal þolað, 95\nsarcwide secga, ond him bið a sefa geomor, mod morgenseoc. Ic bi me tylgust secge þis sarspel ond ymb siþ spræce, longunge fus, ond on lagu þence, nat min 100\nhwy ic gebycge bat on sæwe, fleot on faroðe; nah ic fela goldes ne huru þæs freondes, þe me gefylste to þam siðfate, nu ic me sylf ne mæg fore minum wonæhtum willan adreogan. 105\nWudu mot him weaxan, wyrde bidan, tanum lædan; ic for tæle ne mæg ænigne moncynnes mode gelufian eorl on eþle. Eala dryhten min, meahtig mundbora! þæt ic eom mode seoc, 110\nbittre abolgen, is seo bot æt þe gelong æfter life. Ic on leohte ne mæg butan earfoþum ænge þinga feasceaft hæle foldan ...unian; þonne ic me to fremþum freode hæfde, 115\ncyðþu gecwe... me wæs a cearu symle lufena to leane, swa ic alifde nu. Giet biþ þæt selast, þonne mon him sylf ne mæg wyrd onwendan, þæt he þonne wel þolige. Index | Previous page | Next page